
	Comisia pentru buget, finanţe şi bănci
	
	Bucureşti,      07.02.2011  
Nr. 22/657


Biroul Permanent

al

Camerei  Deputaţilor

Vă înaintăm, alăturat, raportul asupra propunerii legislative pentru modificarea Legii nr.190/1999 privind creditul ipotecar pentru investiţii imobiliare, publicată în M. Of. nr.611 din 14 Decembrie 1999, cu modificările şi completările ulterioare, cu care comisia noastră a fost sesizată în fond cu adresa Biroului Permanent nr.  din Pl.x 755 din 29 noiembrie 2010.
	PREŞEDINTE,

Viorel ŞTEFAN 


Parlamentul  României

	Comisia pentru buget, finanţe şi bănci
	
	Bucureşti,    07.02.2011
Nr. 657


RAPORT

asupra propunerii legislative pentru modificarea Legii nr.190/1999 privind creditul ipotecar pentru investiţii imobiliare, publicată în M. Of. nr.611 din 14 Decembrie 1999, cu modificările şi completările ulterioare
Cu adresa nr. Pl.x 755 din 29 noiembrie 2010, Biroul Permanent conform art. 95 din Regulamentul Camerei Deputaţilor, republicat, a sesizat pentru examinare şi avizare în fond, Comisia pentru buget, finanţe şi bănci cu propunerea legislativă pentru modificarea Legii nr.190/1999 privind creditul ipotecar pentru investiţii imobiliare, publicată în M. Of. nr.611 din 14 Decembrie 1999, cu modificările şi completările ulterioare.
La întocmirea raportului s-a avut în vedere avizul Consiliului Legislativ, avizul Comisiei juridice, de disciplină şi imunităţi precum şi punctul de vedere al Guvernului.
Prezenta propunere legislativă are ca obiect de reglementare completarea art. 11 din Legea nr. 190/1999 privind creditul ipotecar pentru investiţii imobiliare, cu modificările şi completările ulterioare, cu un nou alineat, alin. (2) prin care se interzice acordarea către persoanele fizice de credite ipotecare pentru investiţii imobiliare într-o altă monedă decât moneda naţională.
Propunerea legislativă face parte din categoria legilor ordinare, potrivit art. 76 din Constituţia României, republicată.
La dezbaterea propunerii legislative au participat, în conformitate cu prevederile art. 54 şi 55 din Regulamentul Camerei Deputaţilor, din partea Ministerului Finanţelor Publice domnul Ion Ghizdeanu – secretar de stat, preşedintele Comisiei Naţionale de Prognoză şi din partea Băncii Naţionale a României doamna Angela Dimonu – şef serviciu.
La lucrările comisiei au participat 36 deputaţi, din totalul de 39 membri ai comisiei.

Raportul comisiei a fost adoptat cu unanimitate de voturi.
Propunerea legislativă a fost respinsă de Senat în şedinţa din data de 24 noiembrie 2010.

Propunerea legislativă, potrivit art. 75 alin. (1) şi (3) din Constituţia României, republicată şi a art. 92 alin. (9) pct.1 din Regulamentul Camerei Deputaţilor, este de competenţa decizională a Camerei Deputaţilor.
In urma dezbaterii propunerii legislative pentru modificarea Legii nr.190/1999 privind creditul ipotecar pentru investiţii imobiliare, publicată în M. Of. nr.611 din 14 Decembrie 1999, cu modificările şi completările ulterioare, în şedinţa din data de 02.02.2011, comisia propune respingerea acesteia deoarece măsura propusă nu poate avea efectele scontate întrucât nu se poate aplica contractelor de credit încheiate anterior, iar, în prezent, volumul de credite noi este extrem de redus. De asemenea, trebuie avut în vedere şi diminuarea efectelor modificării legislaţiei propuse întrucât tipul de credit reglementat de Legea nr. 190/1999 este doar un segment al creditului imobiliar, respectiv al creditului garantat cu ipotecă.
	PREŞEDINTE,

Viorel ŞTEFAN
	SECRETAR,

Iuliu NOSA


Şef serviciu

Consilier parlamentar

Gica Roşu

Consilier parlamentar

Mariana Bărdiţă

Expert parlamentar

Vasilica Popa       

